Title: P r e d k l a d a c i a s p r á v a
Author: Viera Martincová
Last saved by: Hana Gottschallová
Company: MZ SR

PREDKLADACIA SPRÁVA

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov

Podnet na vypracovanie návrhu
     Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov vypracovalo Ministerstvo zdravotníctva Slovenskej republiky v súlade so zákonom č. 19/2002 Z.z.,  ktorým sa  ustanovujú podmienky vydávania aproximačných nariadení vlády Slovenskej republiky v znení neskorších predpisov.

Vyjadrenie účelu a odôvodnenie potreby návrhu
     Uvedená problematika je v Slovenskej republike v súčasnosti upravená nariadením vlády Slovenskej republiky č. 658/2005 Z. z., ktorým sa ustanovujú požiadavky na kozmetické výrobky v znení neskorších predpisov.
     Prijatím navrhovanej právnej úpravy bude úplne transponovaná smernica Komisie 2006/78/ES z 29. septembra 2006, ktorou sa mení a dopĺňa smernica 76/768/EHS týkajúca sa kozmetických výrobkov s cieľom prispôsobiť jej prílohy II technickému pokroku a Smernica Komisie 2006/81/ES z 23. októbra 2006, ktorou sa z dôvodu pristúpenia upravuje smernica 95/17/ES, pokiaľ ide o neuvedenie jednej alebo viacerých zložiek v zozname, ktorým sa označujú kozmetické výrobky a smernica 2005/78/ES, pokiaľ ide o opatrenia, ktoré treba prijať proti emisiám plynných a tuhých látok z motorov určených na používanie vo vozidlách.

Obsah návrhu
     V predkladanom návrhu nariadenia vlády sa v prílohe č. 2, ktorá ustanovuje zoznam látok, ktoré nesmú byť zložkami kozmetických výrobkov nahrádza text špecifikácie rizikových živočíšnych vedľajších produktov a odkaz na príslušný predpis Európskej únie a v prílohe č. 10, ktorá ustanovuje kódy členským štátom pri neuvedení zložky na obale kozmetických výrobkov sa dopĺňajú kódy pre Bulharsko a Rumunsko. 

Dopad na štátny rozpočet
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 
Uvedenie nariadenia vlády SR do reálneho života nebude mať finančný, ekonomický, environmentálny vplyv, vplyv na zamestnanosť a podnikateľské prostredie. 

Dôvod nesprístupňovania návrhu
	Nie je dôvod nesprístupniť návrh nariadenia vlády.